 រដ្ឋ​ថា​ចំនួន​ឆ្លង​កូវីដ​ក្នុង​ពន្ធនាគារ​មាន​៥២​នាក់ តែ​ក្រុម​សិទ្ធិ​មនុស្ស​ថា​មាន​ដល់​រាប់​រយ
លោក អំ​ សំអាត​ នាយក​រង​ទទួល​បន្ទុក​ឃ្លាំមើល​និង​ការពារ​សិទ្ធិ​មនុស្ស​នៃ​អង្គការ​លីកាដូ​ ថ្លែង​ថា​ មន្ត្រី​ទទួល​បន្ទុក​មើល​ការ​ខុស​ត្រូវ​ពន្ធនាគារ​ គួរ​ស្វែង​រក​យន្តការ​ទប់ស្កាត់​ការ​រីក​រាល​ដាល​កាន់​តែ​ខ្លាំង​នៃ​ការ​ឆ្លង​ជំងឺ​កូវីដ​១៩​ក្នុង​ពន្ធនាគារ​ដែល​មាន​លក្ខណៈ​ចង្អៀត​ណែន។
ភ្នំពេញ — អគ្គនាយកដ្ឋានពន្ធនាគារបានឱ្យដឹងថា មានករណីឆ្លងជំងឺកូវីដ១៩ក្នុងចំណោមអ្នកទោសនិងអ្នកជាប់ឃុំរាប់សិបនាក់ក្នុងពន្ធនាគារដ៏ចង្អៀតណែននៅខេត្តព្រះសីហនុនិងរាជធានីភ្នំពេញ តែក្រុមឃ្លាំមើលសិទ្ធិមនុស្សធំៗនៅក្រៅប្រទេសចំនួនពីរអះអាងថាចំនួនឆ្លងកូវីដក្នុងពន្ធនាគារនៅកម្ពុជាអាចមានដល់រាប់រយនាក់។ បើតាមការបញ្ជាក់របស់អ្នកនាំពាក្យអគ្គនាយកដ្ឋានពន្ធនាគារនៃក្រសួងមហាផ្ទៃ លោក នុត សាវនា ដែលបានប្រាប់បណ្តាញព័ត៌មានក្នុងស្រុកនោះ គិតត្រឹមថ្ងៃសុក្រ មានអ្នកជាប់ឃុំនៅពន្ធនាគារខេត្តព្រះសីហនុចំនួន៣៤នាក់ និងនៅពន្ធនាគារព្រៃសក្នុងមណ្ឌលអប់រំកែប្រែទី១(ម១)ចំនួន១៨នាក់ ត្រូវរកឃើញថាបានឆ្លងជំងឺកូវីដ១៩។ កាលពីថ្ងៃសុក្រ លោក នុត សវនា បានប្រាប់អង្គភាពព័ត៌មាន Fresh News ថា ប្រភពចម្លងដំបូងនៅមណ្ឌលអប់រំកែប្រែទី១(ម១)នៃពន្ធនាគារព្រៃស រាជធានីភ្នំពេញ អាចផ្តើមចេញពីកម្មករសំណង់ដែលដឹកសម្ភារៈចូលបរិវេណពន្ធនាគារដើម្បីសាងសង់សំណង់ផ្សេងៗ។ សម្រាប់ខេត្តព្រះសីហនុ លោកថា ករណីឆ្លងក្នុងពន្ធនាគារអាចទំនងជាបណ្តាលមកពីជនជាតិតៃវ៉ាន់ដែលជាប់ឃុំ ពេលកំពុងត្រៀមបញ្ជូនទៅប្រទេសដើមវិញ។ បើតាមលិខិតរបស់លោក យិន គន្ធ ប្រធានមណ្ឌលអប់រំកែប្រែទី១ អ្នកជាប់ឃុំ១៨នាក់នៅមណ្ឌលនេះ ត្រូវរកឃើញថា មានវិជ្ជមានជំងឺកូវីដ១៩ ហើយបច្ចុប្បន្នមណ្ឌលកែប្រែនេះកំពុងអនុវត្តវិធានការទប់ស្កាត់ការឆ្លងរាលដាលនៃជំងឺកូវីដ១៩ក្នុងព្រឹត្តិការណ៍សហគមន៍២០កុម្ភៈ និងកំពុងស្រាវជ្រាវរកអ្នកពាក់ព័ន្ធដោយផ្ទាល់ និងប្រយោលមកយកសំណាកពិនិត្យធ្វើតេស្តរកជំងឺកូវីដ១៩។ លោក យិន គន្ធ ស្នើឲ្យប្រធានសាលាដំបូងរាជធានីភ្នំពេញ ផ្អាកការនាំជនជាប់ឃុំទៅជំនុំជម្រះ គិតចាប់ពីថ្ងៃទី២០ ឧសភាឆ្នាំ២០២១នេះ។ យ៉ាងណាក៏ដោយបើតាមការបង្ហាញកាលពីថ្ងៃអាទិត្យរបស់អង្គការសិទ្ធិមនុស្សAmnesty International និង មានការសង្ស័យនិងអះអាងថាចំនួនឆ្លងអាចនឹងមានទំហំធំធេងជាងនេះ។ អង្គការទាំងពីរបានអះអាងថា មានអ្នកទោសនិងអ្នកជាប់ឃុំរាប់រយនាក់ផ្សេងទៀតនៅពន្ធនាគារខេត្តព្រះសីហនុ និងពន្ធនាគាររាជធានីភ្នំពេញ (PJ) បានធ្វើតេស្ដវិជ្ជមានឃើញមានវីរុសកូវីដ១៩។ យ៉ាងណាក៏ដោយការបង្ហាញនេះមិនបានរំលេចតួលេខជាក់លាក់នៅពន្ធនាគារទាំងពីរ និងរបាយការណ៍ឆ្លងត្រួសៗនៅមណ្ឌលអប់រំកែប្រែទី១(ម១)ដែលមានអ្នកទោសនិងអ្នកជាប់ឃុំប្រមាណ៨ពាន់នាក់នោះទេ។ សេចក្ដីថ្លែងការណ៍រួមរបស់អង្គការអន្តរជាតិធំៗទាំងពីរ បានទាមទារឲ្យរដ្ឋាភិបាលកម្ពុជាបញ្ចេញនូវតួលេខពិតប្រាកដនៃអ្នកជាប់ឃុំដែលរកឃើញថា មានជំងឺកូវីដ១៩។ អង្គការទាំងពីរលើកឡើងថា៖ «យើងស្នើឲ្យអាជ្ញាធរពន្ធនាគារធ្វើការដោយមានតម្លាភាពខ្ពស់ជាងមុន និងបង្ហាញជាបន្ទាន់ព័ត៌មានគ្រប់ជ្រុងជ្រោយនៃចំនួនករណីវិជ្ជមាន[ជំងឺកូវីដ១៩]ដែលបានកត់ត្រានៅតាមពន្ធនាគារ និងចាត់វិធានការជាបន្ទាន់ដើម្បីការពារជីវិត និងសុខភាពអ្នកដែលស្ថិតក្នុងការឃុំឃាំង ក្នុងនោះគឺការកាត់បន្ថយភាពចង្អៀតណែនជាបន្ទាន់នៅក្នុងពន្ធនាគារទូទាំងប្រទេស»។ អង្គការសិទ្ធិមនុស្សអន្តរជាតិទាំងពីរបានទទូចសុំអាជ្ញាធរ និងតុលាការពាក់ព័ន្ធឲ្យមានវិធានការដូចៗគ្នានៅ តាមពន្ធនាគារទាំង២៨របស់ប្រទេស ដូចនឹងវិធានការដែលធ្វើដោយតុលាការខេត្តព្រះសីហនុ ដែលត្រូវគេ រាយការណ៍កាលពីថ្ងៃទី១១ ខែឧសភា ថាបានបញ្ជាឲ្យមានការដោះលែងឲ្យបានលឿនអ្នកទោសជាង១០០ នាក់ ពីពន្ធនាគារខេត្តព្រះសីហនុ ដើម្បីកាត់បន្ថយការចង្អៀតណែន។ តុលាការនៃខេត្តជាប់មាត់សមុទ្រមួយនេះ ក៏ត្រូវបានគេរាយការណ៍ថា បានអនុវត្តជម្រើសមិនឃុំខ្លួនក្នុងការឃុំខ្លួនជាបណ្តោះ អាសន្នរង់ចាំការកាត់ទោសក្នុងករណីថ្មីៗ ដែលខ្លួនបានទទួល។ សេចក្តីថ្លែងការណ៍រួមរបស់អង្គការលើកលែងទោសអន្តរជាតិ និងអង្គការឃ្លាំមើលសិទ្ធិមនុស្សបានសង្កត់ធ្ងន់ថា៖ «អាជ្ញាធរកម្ពុជាគួរតែដោះលែងជាបន្ទាន់អ្នកជាប់ឃុំរង់ចាំការកាត់ទោសទាំងអស់ទូទាំងប្រទេស សម្រាប់អ្នកដែលអាចមានសិទ្ធិទទួលបានការដោះលែងឲ្យបានស្ថិតនៅក្រៅឃុំ ក៏ដូចជាអ្នកជាប់ឃុំទាំងឡាយណាដែលប្រឈមនឹងហានិភ័យខ្ពស់នៃការឆ្លងជំងឺកូវីដ១៩»។ អង្គការទាំងពីរបន្ថែមថា អាជ្ញាធរគួរផ្តល់នូវលក្ខខណ្ឌនៃការដោះលែងអ្នកទោសមុនពេលកំណត់ដែលមានលក្ខខណ្ឌ ឬជាលក្ខណៈបណ្តោះអាសន្ននៃអ្នកទោសដែលជាប់ចោទបទមជ្ឈិម ឬបទល្មើសដែលមិនពាក់ព័ន្ធនឹងអំពើហិង្សា។ អាជ្ញាធរក៏គួរតែធានាថាចំនួនអ្នកជាប់ពន្ធនាគារគឺស្ថិតក្នុងកម្រិតទាបជាងកម្រិតដែលអាចផ្ទុកអ្នកទោសបានជាអតិប្បរមានៅពន្ធនាគារដើម្បីបន្ថយល្បឿននៃការឆ្លងជំងឺកូវីដ១៩។ នាយឧត្តមសេនីយ៍ ខៀវ សុភ័គ អ្នកនាំពាក្យក្រសួងមហាផ្ទៃ និងលោក ឃាង ភារម្យ អ្នកនាំពាក្យរដ្ឋបាលខេត្តព្រះសីហនុ បដិសេធផ្ដល់បទសម្ភាស ដោយបង្វែរសំណួរទៅខាងអគ្គនាយកដ្ឋានពន្ធនាគារវិញ។ វីអូអេមិនទាន់អាចសុំការអធិប្បាយពីលោក ឆែម សាវុធ អគ្គនាយកពន្ធនាគារ និងលោក នុត សវនា អ្នកនាំពាក្យអគ្គនាយកដ្ឋានពន្ធនាគារបាននៅឡើយនៅថ្ងៃចន្ទនេះ។ លោក អំ សំអាត នាយករងទទួលបន្ទុកឃ្លាំមើលនិងការពារសិទ្ធិមនុស្សនៃអង្គការលីកាដូ ថ្លែងថា មន្ត្រីទទួលបន្ទុកមើលការខុសត្រូវពន្ធនាគារ គួរស្វែងរកយន្តការទប់ស្កាត់ការរីករាលដាលកាន់តែខ្លាំងនៃការឆ្លងជំងឺកូវីដ១៩ក្នុងពន្ធនាគារដែលមានលក្ខណៈចង្អៀតណែន។ លោកបន្ថែមថាយន្តការនោះ អាចរួមមានការដោះលែងអ្នកជាប់ឃុំណាដែលជាប់ចោទបទល្មើសស្រាលៗ ឬអ្នកដែលមានអាកប្បកិរិយាល្អក្នុងពន្ធនាគារ ពេលកំពុងអនុវត្តទោសនោះ។ «បានន័យថា គាត់អនុវត្តបានល្អ ហើយជិតផុតទោសអីជាដើមហ្នឹង លទ្ធភាពក្នុងការដោះលែងអីចឹងទៅ ដូចជាពិសេសទៅលើអ្នកដែលមានវ័យចាស់ជរាជំងឺរាំរ៉ៃ ឬក៏ស្ត្រីដែលមានកូនតាមម្តាយ ដែលបទល្មើសអាចនៅក្រៅឃុំបាន ឬក៏ទាក់ទងជាមួយនឹងស្ត្រីដែលមានផ្ទៃពោះ ដែលអាចធ្វើការសម្រួលនូវបទល្មើសមជ្ឈិមកម្រិតស្រាលអីជាដើមនោះ»។ គិតត្រឹមថ្ងៃចន្ទទី២៤ ខែឧសភានេះ ក្រសួងសុខាភិបាលកម្ពុជាឲ្យដឹងថាករណីឆ្លងជំងឺកូវីដ១៩ មានចំនួន២៥.៧៦១ករណី និងចំនួនអ្នកស្លាប់មានចំនួន១៧៩នាក់។ បើតាមសេចក្តីថ្លែងការណ៍រួមរបស់អង្គការលើកលែងទោសអន្តរជាតិ និងអង្គការឃ្លាំមើលសិទ្ធិមនុស្ស ដែលមានមូលដ្ឋាននៅប្រទេសអង់គ្លេស និងសហរដ្ឋអាមេរិក ពន្ធនាគារខេត្តព្រះសីហនុជាជម្រករបស់អ្នកជាប់ឃុំចំនួន១៩៣៨នាក់ ទោះបីពន្ធនាគារនេះ មានសមត្ថភាពអាចទទួលអ្នកទោសបានត្រឹមតែ១៥០០នាក់។ ចំណែកមណ្ឌលអប់រំកែប្រែទីមួយ អាចដាក់អ្នកទោសបានតែចំនួន២០៥០នាក់ប៉ុណ្ណោះ ប៉ុន្តែអ្នកជាប់ក្នុងនោះ មានចំនួនប្រមាណ៧៤៦៦នាក់។ អង្គការទាំងពីរឲ្យដឹងថា បន្ទាប់ពីរកឃើញមានអ្នកវិជ្ជមានជំងឺកូវីដ១៩ ចំនួន៣៤នាក់ ក្នុងពន្ធនាគារខេត្តព្រះសីហនុ មានអ្នកទោសរាប់រយនាក់ទៀតក្នុងមន្ទីរឃុំឃាំងដែលចង្អៀតណែននោះ ត្រូវបានរកឃើញថាវិជ្ជមានជំងឺកូវីដ១៩ ទោះបីរដ្ឋាភិបាលមិនបញ្ចេញចំនួនសរុប។ បន្ទាប់ពីការរកឃើញករណី វិជ្ជមានជំងឺកូវីដ១៩នេះមក អាជ្ញាធរខេត្តព្រះសីហនុ បានផ្ទេរអ្នកជាប់ឃុំជាស្ត្រីចំនួន១៤៦នាក់ ក្នុងនោះមានកុមារ១០នាក់ ទៅកាន់ពន្ធនាគារខេត្តកំពត៕